  Анжелика Тихонова корреспондент Ижкаре Москваысь ужан вакытсы ортчымтэ троллейбусъёсты вайыны кутскизы. Туннэ нуналлы куинез вуиз ини. Со сярысь ивортодэтъя «Удмуртия» агентстволэн корреспондентэзлы «ИжГЭТ» муниципал предприятилэн пресс-службаяз ивортӥзы. Али техника сюрес вылэ потыны уг на быгаты. Со регламентъя кулэ луись ужъёс пыр потэ. Ваньзэ ортчизы ке, троллейбусъёс маршрутъёсы потозы «ИжГЭТ» муниципал предприятилэн пресс-службаезТроллейбусъёсын валтонъя электрон сӧзнэт, тяговой двигатель сыло. Соос транспортлэсь вырӟонзэ но дугдонзэ небытгес каро. Озьы ик отын вӧл-вӧл интыез, лапег выжъёсыз. Матысь дыре троллейбусъёсты Ижкарын сяме пырем буёлъёсын - гордэн-тӧдьыен - буялозы. Ижкар администрацилэн пресс-службаез ивортэмъя, Ижкаре 2012-тӥ арын поттэм машинаос вуозы. Москваын соос 8-9 ар ужазы. 2020-тӥ арын кунлэн шоркараз троллейбусъёсты электробусъёслы воштӥзы. Нош уже кутыны ярамон троллейбусъёсты улосвылъёсы келяны пумкылъян кутӥзы. Туннэ нуналлы Ижкарысь троллейбусъёслэн шорлыдын ужан вакытсы 26 ар ини. Машинаосын парк 93,63 процентлы пӧсьтэмын лыдъяське. «ИжГЭТ» муниципал предприятилэн кивалтӥсезлэн Андрей Батовлэн кылъёсызъя, троллейбус паркез выльдыны мукет луонлыкъёс но вань. Туэ «ИжГЭТ» Удмуртиысь транспортъя но сюрес возёсъя министерствоен но кар администрациен валче «Кышкыттэм ӟечлыко сюресъёс» йӧскалык ӵектосэ пыриськыны куриськон келяз, со улсын каръёсысь мер транспортэз выльдон программа улонэ пыӵатӥське. Тодэ вайытом, кылем ар пумын Ижкарын выль трамвайёс ветлыны кутскизы.  Тегъёс: Ижкар Москва Транспорт Троллейбус Удмуртия  